Voksenlærlingen Thorkild Nørgaard Jensen er blevet kåret til årets lærling i DI Vendsyssel.

Man kan altså sagtens blive årets lærling, selvom fødselsattesten viser, at man bliver 49 lige om hjørnet. Det er i hvertfald sket for Thorkild Nørgaard Jensen, der er nyuddannet godschauffør hos Vendelbo Spedition A/S i Hjørring. Fredag vandt han lærlingeprisen i DI Vendsyssel. Efter han en årrække har arbejdet som ufaglært hos virksomheden i Hjørring, valgte han at starte som godschauffør på AMU Nordjylland, som han afsluttede i foråret 2023. -  Torkild var allerede før uddannelsen en værdsat medarbejder i virksomheden, men uddannelsen har givet et ekstra nøk og vi har fået en medarbejder tilbage, som er et endnu større aktiv for os. Torkild er en enestående repræsentant for sit fag, møder kunder og kollegaer med en positiv og hjælpsom attitude, og bidrager gerne med råd og vejledning, siger Thomas Nielsen, der er driftsassistent hos firmaet, og som indstillede Torkild til prisen på virksomhedens vegne. Og hos DI i Vendsyssel er man glad for, at der er kommet fokus på voksenlærlinge som Thorkild Nørgaard Jensen. - I en tid, hvor vi kommer til at mangle arbejdskraft i endnu højere grad end i dag, skal vi tage alle metoder i brug. Vi oplever heldigvis, at mange virksomheder er bevidste om de mange kompetente medarbejdere i virksomhederne, som kan løftes kompetencemæssigt, til gavn for både medarbejdere og virksomheder, siger Richard Fynbo, der er formand for DI Vendsyssel. - Det er ikke altid let at starte på en uddannelse og særligt, hvis det er årtier siden, at man sidst sad på skolebænken, kan det være en stor mundfuld. Heldigvis tillægger vi den praktiske erfaring så stor værdi, at medarbejdere som Torkild, kan være en stor del af løsningen på fremtidens udfordringer.